है, जो महिला लघुकथा–लेखिकाओं में राजस्थान का ही नहीं, संभवत: देश का पहला एकल लघुकथा–संग्रह है। संग्रह की अधिकतर लघुकथाएँ उपदेशात्मक हैं।(राजस्थान का लघुकथा संसार, पृ 26)इनकी लघुकथाएँ भी आठवें–नौवें दशक में पाठकों की प्रिय रही हैं। राजस्थान की धरती से ही आठवें–नवें दशक की चर्चित कथाकार पुष्पलता कश्यप की बासठ लघुकथाओं का संग्रह ‘अहसासों के बीच’ प्रकाश में आया। इनकी लघुकथाएँ प्राय: जीवन मूल्यों के रक्षार्थ खड़ी दिखायी देती है। इनकी लघुकथाओं के पात्र जुझारू हैं, जो हथियार डालने की अपेक्षा संघर्ष करने में विश्वास करते हैं। महेन्द्र सिंह महलान के अनुसार–‘अहसासों के बीच से गुजरती हुई पुष्पलता कश्यप जीवन की विकृत एवं विडम्बनात्मक स्थितियों को जोरदार ढंग से प्रकट करती हैं। आपकी लघुकथाओं में आदर्शों के सतरंगी सपने नहीं, यथार्थ की टकराहट और सीधी–सीधी चोट है। ‘बहू–बेटी’, ‘पटाक्षेप’, ‘बदला’, ‘चौराहे पर’, ‘यथार्थ की टकराहट’, ‘अक्ल का दुश्मन’, ‘चट्टान’, ‘सुअर संस्कृति’ इत्यादि रचनाओं का अवलोकन करने पर हम इसी निष्कर्ष पर पहुँचते हैं। राजस्थान की धरती से अन्य जिन महिलाओं ने अपनी रचनाओं से लघुकथा–जगत् को समृद्ध किया है, उनमें पुष्पा रघु, उर्मिला नागर, रेणु माथुर, अर्चना अर्ची, अपर्णा चतुर्वेदी, ‘प्रीता’, नील प्रभा भारद्वाज, नीलम सैनी, उषा शर्मा, उषा महेश्वरी के अतिरिक्त डॉ स्नेह इन्द्र गोयल भी एक प्रमुख नाम है, जिसकी उपेक्षा नहीं की जा सकती। 1985 ई में उनका तन्वंगी लघुकथा–संग्रह ‘वकील साहेब’ प्रकाश में आया तो 1989 ई में इन्हीं के सम्पादकत्व में श्रीगंगानगर से ‘दर्पण’ लघुकथा–संकलन प्रकाशित हुआ। इनकी लघुकथाओं में समाज में व्याप्त दकियानूसी परम्पराओं के विरुद्ध संघर्ष का आान है। स्नेह इन्द्र भारतीय समाज को अपनी स्वस्थ परम्पराओं के आधार पर चलने–चलाने की आग्रही प्रतीत होती हैं और सार्थक आधुनिक मूल्यों के प्रति उनकी सहमति भी झलकती है।